**SÜRGŐSSÉGI INDÍTVÁNY**

**az Oktatási és Szociális Bizottság 2015. április 15-i ülésére**

**Javaslat a Szombathelyi Aréna Óvoda felújításával kapcsolatos döntés meghozatalára**

Szombathely Megyei Jogú Város Közgyűlése az Önkormányzat 2014. évi költségvetéséről szóló 5/2014. (III.5.) önkormányzati rendelete IV. számú módosítása kapcsán felkérte a Polgármestert, hogy az óvoda felújításokkal összefüggésben készítsen javaslatot, fogalmazzon meg prioritásokat.

A határozatra tekintettel a Szombathelyi Köznevelési GAMESZ – a 2015. január hónapjában végzett helyszíni bejárások alapján - komplex anyagot állított össze az önkormányzat által fenntartott óvodák jelenlegi műszaki állapotáról, a szükséges felújításokról, az elvégzendő karbantartási munkálatokról. A felmérés négy óvoda, a Szombathelyi Aréna Óvoda, a Szombathelyi Micimackó Óvoda, a Szombathelyi Hétszínvirág Óvoda, valamint a Szombathelyi Szivárvány Óvoda esetében teljes felújítást javasolt. A Szombathelyi Köznevelési GAMESZ által készített felmérés a Szombathelyi Aréna Óvoda kapcsán azt tartalmazta, hogy az óvoda felújítását – tekintettel arra, hogy az egy hosszú távú fejlesztési koncepció része - önkormányzati forrásból nem javasolt megvalósítani.

Szombathely Megyei Jogú Város Klímavédelmi és Energia Stratégiájában szerepel az Európai Unió által elvárt „közel nulla energiaigényű” épületek kialakítása. Ennek egyik lehetséges városi referenciaintézménye a Stratégiában megfogalmazott szakmai javaslat szerint a Szombathelyi Aréna Óvoda lehet. A fejlesztés során az épület teljes energetikai megújítása megtörténne, megfelelve a szigorú hőátbocsátási feltételeknek, továbbá alkalmazva a megújuló, valamint „helyben előállított” energia felhasználására vonatkozó feltételeket, ezáltal elérve a passzív házzal szinte azonos „közel nulla” energiafelhasználású működést.

A közel nulla energiaigényű referenciaintézmények kialakítására irányuló projektelképzelés Szombathely Megyei Jogú Város Integrált Területi Programjában is szerepel, amelynek keretében a Szombathelyi Aréna Óvoda ily módon történő megújítása európai uniós forrásból finanszírozható lenne. Az erre vonatkozó pályázati felhívás megjelenése esetén a fejlesztés megvalósítása érdekében pályázat nyújtható be.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2015. április „ ”

**/: Koczka Tibor :/**

**HATÁROZATI JAVASLAT**

**…./2015. (IV.15.) OSZB. sz. határozat**

Szombathely Megyei Jogú Város Közgyűlésének Oktatási és Szociális Bizottsága javasolja a Közgyűlésnek, hogy energetikai megújítást is tartalmazó, Európai Uniós pályázati felhívás megjelenése esetén, elsődlegesen a Szombathelyi Aréna Óvoda tekintetében kerüljön megvizsgálásra a pályázat benyújtásának lehetősége.

**Felelős:** Koczka Tibor alpolgármester

Rettegi Attila, a Bizottság elnöke

(A végrehajtás előkészítéséért:

Szakály Szabolcs, a Városfejlesztési és Projekt Kabinet Osztályvezetője,

dr. Bencsics Enikő, az egészségügyi és Közszolgálati Osztály Vezetője)

**Határidő:** azonnal